กฎกระทรวงกฎกระทรวงฉบับที่๑๗ (พ.ศ. ๒๕๒๙)ออกตามความในพระราชบัญญัติภาษีสรรพสามิตพ.ศ.๒๕๒๗ว่าด้วยการยกเว้นหรือคืนภาษีหรือลดอัตราภาษีสำหรับสินค้าที่ส่งออกนอกราชอาณาจักรและการขอรับคืนหรือยกเว้นภาษีสำหรับสินค้าที่ผู้ประกอบอุตสาหกรรมมีสิทธิได้รับคืนหรือยกเว้นภาษี--------------------------- อาศัยอำนาจตามความในมาตรา๕ มาตรา ๑๐๐ วรรคหนึ่ง และมาตรา ๑๐๒ วรรคสองแห่งพระราชบัญญัติภาษีสรรพสามิตพ.ศ. ๒๕๒๗รัฐมนตรีว่าการกระทรวงการคลังออกกฎกระทรวงไว้ ดังต่อไปนี้ ข้อ ๑ให้ยกเลิกกฎกระทรวง ฉบับที่ ๙ (พ.ศ. ๒๕๒๗) ออกตามความในพระราชบัญญัติภาษีสรรพสามิต พ.ศ. ๒๕๒๗ว่าด้วยเหลักเกณฑ์วิธีการและเงื่อนไขในการยกเว้นหรือคืนภาษีสำหรับสินค้าที่ส่งออกนอกราชอาณาจักรและการขอรับคืนยกเว้นภาษีสำหรับสินค้าที่ผู้ประกอบอุตสาหกรรมมีสิทธิได้รับคืนหรือยกเว้นภาษี หมวด ๑ การยกเว้นหรือคืนภาษีหรือลดอัตราภาษีสำหรับสินค้า ที่ส่งออกนอกราชอาณาจักร ข้อ ๒ผู้ประกอบอุตสาหกรรมผู้ใดประสงค์จะขอรับยกเว้นหรือคืนภาษีหรือลดอัตราภาษีสำหรับสินค้าที่ส่งออกนอกราชอาณาจักรให้ยื่นคำขอต่ออธิบดีหรือผู้ซึ่งอธิบดีมอบหมาย ณ กรมสรรพสามิตหรือสำนักงานสรรพสามิตจังหวัดที่โรงอุตสาหกรรมหรือคลังสินค้าทัณฑ์บนตั้งอยู่ ตามแบบที่อธิบดีกำหนดจำนวน ๒ ชุดพร้อมด้วยหลักฐานตามที่ระบุไว้ในแบบคำขอดังกล่าว สินค้าที่จะได้รับยกเว้นหรือคืนภาษีตามวรรคหนึ่งต้องเป็นสินค้าที่มิได้รับการลดอัตราภาษีในกรณีส่งออกนอกราชอาณาจักรตามที่รัฐมนตรีโดยอนุมัติของคณะรัฐมนตรีประกาศตามมาตรา ๑๐๓ ข้อ ๓เมื่ออธิบดีหรือผู้ซึ่งอธิบดีมอบหมายสั่งให้ยกเว้นหรือคืนภาษีหรือลดอัตราภาษีสำหรับสินค้าที่ส่งออกนอกราชอาณาจักรให้ผู้ประกอบอุตสาหกรรมแจ้งให้เจ้าพนักงานสรรพสามิตหรือพนักงานเจ้าหน้าที่ทำการตรวจสอบสินค้านั้นเพื่อความถูกต้องก่อนอนุญาตให้นำออกจากโรงอุตสาหกรรมหรือคลังสินค้าทัณฑ์บนโดยให้ลงลายมือชื่อผู้ตรวจสอบไว้ในคำขอแล้วมอบให้แก่ผู้ประกอบอุตสาหกรรม ในกรณีที่เห็นสมควรอธิบดีหรือผู้ซึ่งอธิบดีมอบหมายอาจสั่งให้มีการตรวจสอบทางเอกสารแทนการตรวจสอบสินค้าก็ได้ อธิบดีอาจสั่งให้ประทับหรือแสดงเครื่องหมายแสดงการยกเว้นหรือคืนภาษีหรือลดอัตราภาษีไว้ด้วยก็ได้ ข้อ ๔ก่อนส่งสินค้าที่ได้รับยกเว้นหรือคืนภาษีหรือลดอัตราภาษีตามข้อ ๓ ออกนอกราชอาณาจักรผู้ประกอบอุตสาหกรรมต้องให้เจ้าพนักงานสรรพสามิตหรือพนักงานเจ้าหน้าที่ และพนักงานศุลกากร ณ ที่ส่งออกตรวจสอบและลงลายมือชื่อรับรองการส่งออกในคำขอ ในกรณีที่อธิบดีพิจารณาเห็นสมควรก็ให้มีอำนาจสั่งให้มีการตรวจสอบและลงลายมือชื่อรับรองเฉพาะพนักงานศุลกากรก็ได้ ข้อ ๕เมื่อได้ส่งสินค้าออกนอกราชอาณาจักรแล้ว ให้ผู้ประกอบอุตสาหกรรมแจ้งการส่งสินค้าออกนอกราชอาณาจักรให้อธิบดีทราบภายใน ๓๐วัน นับแต่วันที่ส่งสินค้านั้นออกนอกราชอาณาจักรพร้อมด้วยหลักฐานที่เจ้าพนักงานตามข้อ ๔ได้ตรวจสอบและลงลายมือชื่อรับรองแล้วโดยให้แจ้ง ณ กรมสรรพสามิตหรือสำนักงานสรรพสามิตจังหวัดที่โรงอุตสาหกรรมหรือคลังสินค้าทัณฑ์บนตั้งอยู่ ถ้าผู้ประกอบอุตสาหกรรมไม่ปฏิบัติตามวรรคหนึ่งผู้ประกอบอุตสาหกรรมไม่ได้รับการยกเว้นหรือคืนภาษีหรือลดอัตราภาษีและให้ผู้ประกอบอุตสาหกรรมเสียภาษี สำหรับสินค้านั้นในอัตราภาษีที่ใช้บังคับในขณะที่นำสินค้าออกจากโรงอุตสาหกรรมหรือคลังสินค้าทัณฑ์บน ข้อ ๖ถ้าปรากฏว่าสินค้าที่ออกนอกราชอาณาจักรได้สูญหายหรือขาดจำนวนไปจากจำนวนที่นำออกจากโรงอุตสาหกรรมหรือคลังสินค้าทัณฑ์บนผู้ประกอบอุตสาหกรรมไม่ได้รับการยกเว้นหรือคืนภาษีหรือลดอัตราภาษีสำหรับสินค้านั้นและให้ผู้ประกอบอุตสาหกรรมเสียภาษีสำหรับสินค้านั้นตามชนิดและจำนวนที่สูญหายหรือขาดไปในอัตราภาษีที่ใช้บังคับในขณะที่นำสินค้าออกจากโรงอุตสาหกรรมหรือคลังสินค้าทัณฑ์บนเว้นแต่จะพิสูจน์ได้ว่าสินค้านั้นได้สูญหายหรือขาดจำนวนไปเพราะเหตุสุดวิสัย หมวด ๒ การขอรับคืนหรือยกเว้นภาษีสำหรับสินค้า ที่ผู้ประกอบอุตสาหกรรมมีสิทธิได้รับคืนหรือยกเว้นภาษี ข้อ ๗ผู้ประกอบอุตสาหกรรมผู้ใดประสงค์จะขอรับคืนหรือยกเว้นภาษีสำหรับสินค้าที่ผู้ประกอบอุตสาหกรรมมีสิทธิได้รับคืนหรือยกเว้นภาษีให้ยื่นคำขอต่ออธิบดีหรือผู้ซึ่งอธิบดีมอบหมาย ณ กรมสรรพสามิตหรือสำนักงานสรรพสามิตจังหวัดที่โรงอุตสาหกรรมหรือคลังสินค้าทัณฑ์บนตั้งอยู่ ตามแบบที่อธิบดีกำหนดจำนวน ๒ ชุดพร้อมด้วยหลักฐานตามที่ระบุไว้ในแบบคำขอดังกล่าว ข้อ ๘การยื่นคำขอรับคืนภาษีสำหรับสินค้าตามมาตรา ๑๐๒ (๔) ให้ผู้ประกอบอุตสาหกรรมยื่นคำขอภายใน ๖๐ วันนับแต่วันที่พนักงานศุลกากรได้ปล่อยให้ไปต่างประเทศแล้ว ถ้าผู้ประกอบอุตสาหกรรมไม่ปฏิบัติตามวรรคหนึ่งอธิบดีหรือผู้ซึ่งอธิบดีมอบหมายจะสั่งไม่คืนภาษีสำหรับสินค้านั้น ข้อ ๙เมื่ออธิบดีหรือผู้ซึ่งอธิบดีมอบหมายสั่งให้คืนหรือยกเว้นภาษีสำหรับสินค้าตามมาตรา ๑๐๒ (๑) หรือ (๒) ให้เจ้าพนักงานสรรพสามิตหรือพนักงานเจ้าหน้าที่ตรวจสอบสินค้านั้นเพื่อความถูกต้องก่อนอนุญาตให้นำออกจากโรงอุตสาหกรรมหรือคลังสินค้าทัณฑ์บน ในกรณีที่เห็นสมควรอธิบดีหรือผู้ซึ่งอธิบดีมอบหมายอาจสั่งให้มีการตรวจสอบทางเอกสารแทนการตรวจสอบสินค้าก็ได้ อธิบดีอาจสั่งให้ประทับหรือแสดงเครื่องหมายแสดงการคืนหรือยกเว้นภาษีไว้ด้วยก็ได้ ข้อ ๑๐ เมื่อได้นำสินค้าตามมาตรา ๑๐๒ (๑) (๒) หรือ (๓) ออกจากโรงอุตสาหกรรมหรือคลังสินค้าทัณฑ์บนแล้วผู้ประกอบอุตสาหกรรมต้องให้ส่วนราชการในราชการส่วนกลาง ราชการส่วนภูมิภาค หรือราชการส่วนท้องถิ่นองค์การสาธารณกุศล คณะทูตหรือองค์การระหว่างประเทศและกระทรวงการต่างประเทศลงลายมือชื่อรับรองการรับหรือการใช้สินค้านั้นในคำขอ แล้วแต่กรณี ข้อ ๑๑ ให้ผู้ประกอบอุตสาหกรรมแจ้งการนำสินค้าตามมาตรา ๑๐๒ (๑) หรือ (๒)ออกจากโรงอุตสาหกรรมหรือคลังสินค้าทัณฑ์บนแล้วแต่กรณี ให้อธิบดีทราบภายใน๓๐ วัน นับแต่วันที่นำสินค้านั้นออกจากโรงอุตสาหกรรมหรือคลังสินค้าทัณฑ์บนพร้อมด้วยหลักฐานรับรองการรับสินค้านั้น ตามข้อ ๑๐ โดยให้แจ้ง ณ กรมสรรพสามิตหรือสำนักงานสรรพสามิตจังหวัดที่โรงอุตสาหกรรมหรือคลังสินค้าทัณฑ์บนตั้งอยู่ ถ้าผู้ประกอบอุตสาหกรรมไม่ปฏิบัติตามวรรคหนึ่งผู้ประกอบอุตสาหกรรมไม่ได้รับการคืนหรือยกเว้นภาษี และให้ผู้ประกอบอุตสาหกรรมเสียภาษีสำหรับสินค้านั้นในอัตราภาษีที่ใช้บังคับในขณะที่นำสินค้านั้นออกจากโรงอุตสาหกรรมหรือคลังสินค้าทัณฑ์บน ให้ไว้ณ วันที่ ๒๕ กรกฎาคม พ.ศ. ๒๕๒๙ สมหมาย ฮุนตระกูล รัฐมนตรีว่าการกระทรวงการคลัง-----------------------------------------------------------------------------------------------------------หมายเหตุ:-เหตุผลในการประกาศใช้กฎกระทรวงฉบับนี้ คือเนื่องจากการสั่งยกเว้นหรือคืนภาษีสำหรับสินค้าที่ส่งออกนอกราชอาณาจักรหรือการสั่งคืนหรือยกเว้นภาษีสำหรับสินค้าที่ผู้ประกอบอุตสาหกรรมมีสิทธิได้รับคืนหรือยกเว้นภาษีได้กำหนดไว้ให้เป็นอำนาจของอธิบดีแต่ผู้เดียวทำให้ไม่สะดวกในกรณีที่โรงอุตสาหกรรมหรือคลังสินค้าทัณฑ์บนตั้งอยู่ในจังหวัดอื่นนอกจากกรุงเทพมหานครสมควรให้เจ้าพนักงานสรรพสามิตในจังหวัดนันมีอำนาจดังกล่าวด้วยโดยให้อธิบดีมอบหมาย และเดิมยังไม่มีการกำหนดหลักเกณฑ์วิธีการและเงื่อนไขในการลดอัตราภาษีไว้ สมควรเพิ่มขึ้นโดยให้รวมในกฎกระทรวงฉบับเดียวกันกับการยกเว้นหรือคืนภาษีซึ่งมีลักษณะเดียวกันฉะนั้น สมควรปรับปรุงกฎกระทรวง ฉบับที่ ๙ (พ.ศ. ๒๕๒๗) ออกตามความในพระราชบัญญัติภาษีสรรพสามิตพ.ศ. ๒๕๒๗ ฯ เสียใหม่เพื่อให้สมบูรณ์ยิ่งขึ้น จึงจำเป็นต้องออกกฎกระทรวงนี้[รก.๒๕๒๙/๑๓๒/๗พ/๓๑ กรกฎาคม ๒๕๒๙] ธิดาวรรณ/ แก้ไข ๔ ตุลาคม ๒๕๔๕ A+B(C)